กรมส่งเสริมการเกษตร จัดงานวันยุวเกษตรกรโลก 4-H Go For Green ยุวเกษตรกรไทยรักโลก รักษ์สิ่งแวดล้อม
นายเข้มแข็ง ยุติธรรมดำรง อธิบดีกรมส่งเสริมการเกษตร กล่าวว่า กรมส่งเสริมการเกษตรได้ให้ความสำคัญในการสร้างทายาทเกษตรรุ่นใหม่ ด้วยการส่งเสริมการรวมกันของเด็กและเยาวชนเป็นกลุ่มยุวเกษตรกร และพัฒนาศักยภาพด้านการเกษตรให้กับกลุ่มยุวเกษตรกร ซึ่งจะเป็นจุดเริ่มต้นพื้นฐานของการสร้างบุคลากรภาคการเกษตรในอนาคตที่ดี เพื่อทดแทนเกษตรกรรุ่นเก่า เพื่อเป็นการเผยแพร่ประชาสัมพันธ์การดำเนินงานกลุ่มยุวเกษตรกรในประเทศไทย ส่งเสริมให้เกิดการเรียนรู้ร่วมกันของสมาชิกกลุ่มยุวเกษตรกร ที่ปรึกษากลุ่มยุวเกษตรกร เจ้าหน้าที่และผู้สนใจในด้านการเกษตร เคหกิจเกษตร ตลอดจนการอนุรักษ์สิ่งแวดล้อม เป็นหนึ่งในกิจกรรมสำคัญที่จะสนับสนุนแนวทางขับเคลื่อนงานพัฒนายุวเกษตรกร กรมส่งเสริมการเกษตรจึงได้กำหนดจัดงานวันยุวเกษตรกรโลก (Global 4-H Day) ขึ้นในวันนี้กรมส่งเสริมการเกษตร กำหนดแนวทางการขับเคลื่อนและพัฒนากลุ่มยุวเกษตรกร ไว้ 6 แนวทาง อาทิ ส่งเสริมการสร้างกระบวนการเรียนรู้ให้กับยุวเกษตรกรอย่างมีศักยภาพ ส่งเสริมการจัดตั้งกลุ่มยุวเกษตรกรให้ครอบคลุมต่อความต้องการการพัฒนาเยาวชนในพื้นที่ต่างๆ และลดความเหลื่อมล้ำในการเรียนรู้และขยายโอกาสในการเข้าถึงบริการวิชาการด้านการเกษตรให้แก่เยาวชนในพื้นที่ห่างไกลทุรกันดาร ส่งเสริมกลุ่มยุวเกษตรกรให้มีความเข้มแข็ง โดยพัฒนากระบวนการบริหารจัดการกลุ่มยุวเกษตรกร สร้างความร่วมมือในการขับเคลื่อนพัฒนากลุ่มยุวเกษตรกรกับภาคีเครือข่ายต่างๆ ทั้งในประเทศและต่างประเทศ โดยกำหนดเป้าหมายร่วมกันกับภาคีเครือข่าย เพื่อให้เกิดการทำงานที่สอดประสานกัน สนับสนุนการเปิดโลกทัศน์และต่อยอดให้ยุวเกษตรกรและเจ้าหน้าที่ผู้รับผิดชอบงานได้แลกเปลี่ยนเรียนรู้ทักษะต่างๆ ระหว่างกัน อันนำไปสู่การพัฒนางานยุวเกษตรกรได้รอบด้านและทันต่อสถานการณ์ สนับสนุนการพัฒนาบุคลากรที่เกี่ยวข้องกับงานพัฒนายุวเกษตรกร โดยการพัฒนาองค์ความรู้ ทักษะ ความเข้าใจ ในการดำเนินงานยุวเกษตรกรให้สามารถปฏิบัติงานขับเคลื่อนพัฒนางานยุวเกษตรกรไปในทิศทางเดียวกันอย่างมีเอกภาพและเผยแพร่ประชาสัมพันธ์การพัฒนางานยุวเกษตรกรเชิงรุก เพื่อให้สาธารณชนรับรู้ เชื่อถือและเข้าใจที่ถูกต้องในกระบวนการพัฒนายุวเกษตรกร อันนำไปสู่ความร่วมมือในการขับเคลื่อนงานที่ดีของชุมชนต่อไป